M'għandekx tistħi minn dan li ġej, u tħarisx lejn l-uċuħ għax tidneb: tistħix mil-Liġi u l-patt tal-Għoli, tistħix mill-kundanna b'ġustizzja mal-ħażin; tistħix tagħmel il-kontijiet ma' sieħbek jew ma' min jimxi miegħek fit-triq, u tqassam il-wirt lill-oħrajn; li tkun tal-qjies fl-użin u l-piż, u li tagħmel ħafna jew ftit qligħ, u li taqla' min-negozju ma' bejjiegħ; li tkun iebes fit-trobbija ta' wliedek; u li ssawwat bl-aħrax ġenb il-qaddej ħażin; li taqfel ġewwa l-mara ħażina, u ssakkar fejn hemm ħafna idejn. Dak li terfa', ara li jkun bl-għadd u l-piż; u f'dak li toħroġ u ddaħħal, ħalli kollox bil-kitba. Tistħix twissi lil min hu iblah u bla moħħ, jew lil xiħ għakka li jitlewwem ma' żagħżugħ. Hekk turi li int imrobbi sewwa, u tintlaqa' tajjeb minn kulħadd. Il-ħsieb tal-missier dwar bintu Bint iżżomm lil missierha mqajjem bla ma tintebaħ, u l-inkwiet tagħha jtajjarlu n-ngħas; f'żgħożitha, li ma tmurx ma tiżżewiġx, u fiż-żwieġ tagħha, li ma tmurx tinbagħad, fi xbubitha, li ma tmurx tittiefes, u toħroġ tqila f'dar missierha; meta għandha r-raġel, li ma tmurx tibdlu, u meta hi miżżewġa, li tibqa' bla tfal. Agħmel għassa sewwa fuq tifla rasha iebsa, li ma tmurx iddaħħak l-għedewwa tiegħek bik, iġġibek f'ilsien il-belt kollha jew tagħmlek l-għajdut tan-nies, u ġġagħlek tistħi quddiem kotra kbira. Tħallihiex tikxef ġmielha lil ebda raġel, u lanqas tpaċpaċ qalb in-nisa. Għax mill-ħwejjeġ toħroġ il-kamla, u minn mara l-ħażen ta' mara. Aħjar ħżunit raġel minn mara li tagħmel it-tajjeb; hi l-mara li ġġib fuqek mistħija u għajb. Sebħ Alla fin-natura Sa nfakkar issa l-għemejjel tal-Mulej, u nitkellem fuq dak li rajt. Bi kliem il-Mulej saru l-għemejjel tiegħu. Ix-xemx iddawwal hi u tħares fuq kollox; hekk b'sebħ il-Mulej hu mimli xogħlu. Lanqas lill-qaddisin tiegħu ma ta l-Mulej is-setgħa, li jgħoddu u jfissru għeġubijietu, dak li għamel il-Mulej li jista' kollox biex il-ħolqien kollu jkun fis-sod fil-glorja tiegħu. Jifli l-abbissi u qlub il-bnedmin, u jagħraf it-triqat imwiegħra tagħhom, għax Alla l-għoli jagħraf kulma jista' jingħaraf, u jħares lejn is-sinjali taż-żmien. Iħabbar dak li għadda u dak li għad ikun, u jikxef triqat il-ħwejjeġ mistura. Ma jaħrablu l-ebda ħsieb, u lanqas kelma waħda mhi moħbija minnu. Qassam bl-ordni l-opri l-kbar ta' għerfu, u hu minn dejjem u għal dejjem. Xejn ma jiżdiedlu u lanqas jitnaqqaslu, u ma jeħtieġ il-parir ta' ħadd. X'għaxqa fihom l-għemejjel tiegħu kollha! U minnhom ma tidhirx ħlief xrara! Kollha jgħixu u jibqgħu għal dejjem, kollha meħtieġa, u kollha jisimgħu minnu. Kollox tnejn tnejn, wieħed il-maqlub tal-ieħor, u m'għamel xejn bin-nieqes. B'wieħed isaħħaħ it-tajjeb tal-ieħor, u min se jixba' jħares lejn sebħu?